Интернет (internetworking (ағыл.) – желілер арасындағы алмасу) – ақпарат сақтауға және таратуға арналған компьютерлік желілердің дүниежүзілік біріккен жүйесі. Бүкіләлемдік желі, Жаһандық желі, Ғаламтор, кейде қысқаша Желі деп қана айтылады. Интернет дүниежүзі халқын компьютердің көмегімен біріктіретін желі. Ол ‘TCP / IP’ деп аталатын арнайы компьютер тілі көмегімен жасалады. ‘IPадрес’ деген термин осыдан пайда болған.

Осы ортақ тілдің көмегімен ақпарат пен деректер кішігірім бөлшектерге ыдырап кетеді (пакеттер), олар дерек түрінде сымдар арқылы жіберіліп, ақпаратты қабылдағысы келген адамға жіберіледі. 49 Қазіргі уақытта интернет адамзат баласына өте қажет дүниеге айналды. Интернеттің пайда болғанына аса көп уақыт болмаса да, адамдар интернетсіз өмір сүре алмайтындай күйге жетті. Жер шары тұрғындарының үштен бірі Интернетті бір рет болсын қолданып көрген, ал біразы тұрақты қолданады. Ал, жастар қауымы әрқашан онлайн.

Интернеттің бір артықшылығы – тез арада хабар алмасу. Санаулы минуттардың ішінде керекті кітапты табуға, басқа елде отырған адаммен тілдесуге, кез келген сұраққа жауап табуға болады. Бұл адамдардың білім, ақпарат, бизнес, қарым-қатынас туралы көзқарастарын өзгертті. Интернет – бұқаралық және тұлғааралық коммуникация құралы.

Бұл – видео мен аудионы сақтайтын орын, әртүрлі ақпарат толы мұрағат, мегакітапхана. Интернет – визуалды, аудиовизуалды медиақұралдардың әмбебап түрі. Ол медианың барлық түрін қамтиды, жаңа визуалды форматтарды (видеороликтер, видеосюжеттер, видеоклиптер, картинкалар), байланыстың жаңа мүмкіндіктерін (почта, чат, әлеуметтік желі) қосты. Сонымен қатар, шығармашылықтың жаңа түрлерін бастады (компьютерлік бағдарламаларды жасау және жетілдіру, онлайн жобаларды жасау).